THAI ลงนาม “อ.ต.ก.” สนับสนุนสินค้าเกษตรกรไทยยาว 5 ปี ยกระดับวัตถุดิบสู่มาตรฐานสากล
THAI ลงนาม “อ.ต.ก.” สนับสนุนสินค้าเกษตรกรไทยยาว 5 ปี ยกระดับวัตถุดิบสู่มาตรฐานสากล
THAI ลงนาม “อ.ต.ก.” สนับสนุนสินค้าเกษตรกรไทยยาว 5 ปี ยกระดับวัตถุดิบสู่มาตรฐานสากล
29 ต.ค. 2562

ผู้สื่อข่าวรายงานว่า วันนี้ (29 ตุลาคม 2562) นายถาวร เสนเนียม รัฐมนตรีช่วยว่าการกระทรวงคมนาคม และร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ ร่วมให้เกียรติเป็นสักขีพยานในพิธีลงนามความร่วมมือในการจัดหาวัตถุดิบ และสินค้าทางการเกษตร ระหว่าง กระทรวงคมนาคม โดย บริษัท การบินไทย จำกัด (มหาชน) และกระทรวงเกษตรและสหกรณ์
โดยองค์การตลาดเพื่อเกษตรกร (อ.ต.ก.) โดยมี นายสุเมธ ดำรงชัยธรรม กรรมการผู้อำนวยการใหญ่ การบินไทย และนางณัฐวีย์ ชัยมาลา รองผู้อำนวยการองค์การตลาดเพื่อเกษตรกรร่วมลงนาม พร้อมด้วย นายวิณะโรจน์ ทรัพย์ส่งสุข ประธานกรรมการองค์การตลาดเพื่อเกษตรกร (อ.ต.ก.) นางวรางคณา ลือโรจน์วงศ์ กรรมการผู้จัดการฝ่ายครัวการบิน การบินไทย และ แขกผู้มีเกียรติ ร่วมในพิธี ณ สำนักงานใหญ่ การบินไทย
ด้านนางวรางคณา ลือโรจน์วงศ์ กรรมการผู้จัดการฝ่ายครัวการบิน การบินไทย เปิดเผยว่า บริษัท การบินไทยฯ เป็นรัฐวิสาหกิจในสังกัดกระทรวงคมนาคม โดยมีฝ่ายครัวการบินดำเนินการผลิตอาหารเพื่อให้บริการแก่ผู้โดยสารบนเครื่องบินการบินไทยและสายการบินลูกค้ามากกว่า 60 สายการบิน นอกจากนี้ยังดำเนินธุรกิจภาคพื้นที่เกี่ยวข้องกับอาหาร
อาทิ ภัตตาคารเยลโล ออร์คิด และร้านพัฟ แอนด์ พาย จำหน่ายแซนวิช เบเกอรี่ สลัด และอาหารพร้อมทาน โดยมีกระบวนการผลิตอาหารและบริการที่ได้รับการรับรองตามมาตรฐานสากล ทั้ง GMP, HACCP, ISO ในด้านQuality, hygiene and Safety Standard จึงมีความต้องการผัก ผลไม้ อาหารสด และผลิตภัณฑ์ ที่มีความปลอดภัยปราศจากสารเคมี สารตกค้าง และสารปนเปื้อนต่างๆ เพื่อใช้เป็นวัตถุดิบในการประกอบอาหาร
พร้อมกันนี้ กระทรวงคมนาคม โดย บริษัท การบินไทย จำกัด (มหาชน) ได้ลงนามบันทึกข้อตกลงความร่วมมือกับ กระทรวงเกษตรและสหกรณ์ โดย องค์การตลาดเพื่อเกษตรกร (อ.ต.ก.) เป็นระยะเวลา 5 ปี เริ่มตั้งแต่เดือนตุลาคม 2562 เป็นต้นไป โดยการบินไทยจะสนับสนุนรับซื้อสินค้าเกษตร ทั้งผัก ผลไม้ และอาหารสด ที่มีคุณภาพ ปลอดภัยจากสารพิษ และสิ่งปนเปื้อน ที่ได้รับใบรับรองมาตรฐานการผลิต (จี เอ พี/ออร์แกนิคไทยแลนค์) ตลอดจนผลิตภัณฑ์และสินค้าที่ได้การรับรองเครื่องหมายฮาลาล จากเกษตรกรไทย
โดยมีองค์การตลาดเพื่อเกษตรกร (อ.ต.ก.) เป็นผู้ดำเนินการจัดหา และควบคุมสินค้าดังกล่าวให้เป็นไปตามคุณภาพและมาตรฐานที่ดี รวมทั้งดำเนินการและปรับปรุงคุณภาพของสินค้าเกษตร สินค้าอุปโภคบริโภค และอื่นๆ อย่างต่อเนื่อง โดยสามารถตรวจสอบแหล่งผลิตและแหล่งที่มาให้เป็นตามมาตรฐานที่การบินไทยกำหนด ทั้งนี้ เพื่อให้ลูกค้าของการบินไทยมั่นใจได้ว่าจะได้บริโภคอาหารที่ปรุงจากวัตถุดิบคุณภาพ และมีประโยชน์ต่อสุขภาพ ทั้งยังเป็นการสนับสนุนสินค้าเกษตรและผลิตภัณฑ์ต่างๆ ที่สร้างเสริมรายได้ให้แก่เกษตรกรไทยอีกด้วย
ทั้งนี้ การบินไทยในฐานะสายการบินแห่งชาติ ได้ดำเนินธุรกิจควบคู่ไปกับการดำเนินกิจกรรมอันมุ่งเน้นให้เกิดคุณค่าและประโยชน์ต่อส่วนรวม ตามนโยบายด้านความรับผิดชอบต่อสังคมและสิ่งแวดล้อม ซึ่งที่ผ่านมา การบินไทยมีโครงการช่วยเหลือพี่น้องชาวเกษตรกรไทยในหลากหลายรูปแบบ โดยการสั่งซื้อผลผลิตทางการเกษตรและผลิตภัณฑ์แปรรูปทางการเกษตร จากทุกภาคของประเทศไทย
อาทิ พืชผักผลไม้เมืองหนาวของโครงการหลวง ผลผลิตทางการเกษตรของกลุ่มเกษตรกรในจังหวัดชายแดนภาคใต้ ผลิตภัณฑ์แปรรูปทางการเกษตรจากดอยคำ ผลผลิตทางการเกษตรปลอดภัยสูง จากกลุ่ม Young Smart Farmer จังหวัดฉะเชิงเทรา เพื่อให้บริการผู้โดยสารบนเครื่องบิน รวมทั้งยังได้สนับสนุนการจัดจำหน่ายสินค้า OTOP บนเครื่องบินอีกด้วย
สำหรับการลงนามบันทึกข้อตกลงร่วมกันครั้งนี้ เป็นการยกระดับมาตรฐานสินค้าและการบริการแบบไทยโดยคนไทยด้วยอาหารจากวัตถุดิบคุณภาพ ปลอดสารพิษ ตามพันธกิจหลักในการให้บริการของการบินไทยด้วยเสน่ห์แห่งความเป็นไทยบนมาตรฐานระดับสากล เพื่อส่งมอบการบริการที่ดีที่สุดระดับพรีเมี่ยมตลอดการเดินทาง
 






 